b'\n_START_ARTICLE_\nArturo Vidal\n_START_SECTION_\nZgodnje \xc5\xbeivljenje\n_START_PARAGRAPH_\nVidal se je rodil v San Joaqu\xc3\xadnu, delavskem predelu \xc4\x8dilenske prestolnice Santiago. Pri 18 letih se je pridru\xc5\xbeil \xc4\x8dilenskemu velikanu Colo-Colo.\n_START_SECTION_\nKlubska kariera\n_START_PARAGRAPH_\nVidal je med profesionalci debitiral na prvi tekmi finala zaklju\xc4\x8dnega turnirja Aperture 2006, tedaj sta mo\xc4\x8di med seboj merila Vidalov Colo-Colo in njihov ve\xc4\x8dni tekmec Universidad de Chile. V igro je pri\xc5\xa1el v zadnjih desetih minutah kot zamenjava za Gonzala Fierra. Colo-Colo je ob Vidalovem prihodu na igri\xc5\xa1\xc4\x8de \xc5\xbee vodil z 2-1 in je tekmo varno pripeljal do konca ter se kasneje tudi veselil naslova prvaka Aperture 2006. V naslednji sezoni (Clausura 2006) je Vidal \xc5\xbee imel pomembnej\xc5\xa1o vlogo in je povedel Colo-Colo do drugega zaporednega naslova zapored. V celotni sezoni je zbral preko 30 liga\xc5\xa1kih nastopov. Izkazal se je tudi na mednarodnem turnirju Copa Sudamericana 2006 (ju\xc5\xbenoameri\xc5\xa1ki razli\xc4\x8dici Lige prvakov), na katerem je dosegel tri zadetke. Na tem turnirju so Vidala tudi opazili tuji ogledniki._NEWLINE_Apertura 2007 je bila tako njegova zadnja pri Colo-Coloju, saj je sledil prestop v Nem\xc4\x8dijo k Bayerju iz Leverkusna. Vidala so sicer Bayerjevi kadrovniki dolgo \xc4\x8dasa opazovali in spremljali njegov napredek. \xc5\xa0ele dobre predstave na Svetovnem prvenstvu do 20 let 2007 so Bayerjevega direktorja Rudija V\xc3\xb6llerja prepri\xc4\x8dale, da mlademu \xc4\x8cilencu ponudi podpis pogodbe. Kluba sta se naposled domenila za 11 milijonov dolarjev od\xc5\xa1kodnine, pri \xc4\x8demer je Bayer za 70% last Vidalove pogodbe od\xc5\xa1tel 7,7 milijona dolarjev. Vidalov prestop je tako podrl rekord rojaka Matija Fernandeza, ki je oktobra 2006 za 9 milijonov dolarjev okrepil vrste \xc5\xa1panskega Villarreala._NEWLINE_Vidal je zaradi po\xc5\xa1kodbe izpustil prvo tekmo sezone, a si je kmalu priboril mesto v za\xc4\x8detni enajsterici, debitiral je 19. avgusta 2007 ob porazu v gosteh pri Hamburgu. Od prve minute je za\xc4\x8del polovico Bayerjevih tekem v tisti sezoni, na svoji tretji tekmi na nem\xc5\xa1kih tleh je \xc5\xbee zatresel mre\xc5\xbeo. V sezoni 2008/09 je bil eden najvidnej\xc5\xa1ih mo\xc5\xbe Bayerja in je odigral klju\xc4\x8dno vlogo pri preboju Bayerja v finale nem\xc5\xa1kega pokala. 8. marca je na tekmi proti Bochumu utrpel pretres mo\xc5\xbeganov, ki ga je od nogometnih zelenic oddaljil za cel mesec. Ob povratku se je vpisal med strelce ob Bayerjevi polfinalni zmagi s 4-1 nad Mainzom. Farmacevti so se nato v finalu sre\xc4\x8dali z bremenskim  Werderjem in izgubili po golu Mesuta \xc3\x96zila._NEWLINE_Leta 2011 je prestopil k torinskemu Juventusu, kjer je podpisal 5 letno pogodbo.\n_START_SECTION_\nReprezentan\xc4\x8dna kariera\n_START_PARAGRAPH_\nVidal je \xc4\x8cile zastopal \xc5\xbee na Ju\xc5\xbenoameri\xc5\xa1kem mladinskem prvenstvu (U20) 2007. Na turnirju v Paragvaju se je izkazal, saj je bil s \xc5\xa1estimi zadetki drugi najuspe\xc5\xa1nej\xc5\xa1i strelec prvenstva. V mo\xc5\xa1tvu je igral na polo\xc5\xbeaju centralnega vezista in je \xc4\x8cilenski mladi reprezentanci pomagal do uvrstitve na Svetovno U20 prvenstvo 2007. Na tistem prvenstvu se je \xc4\x8cile tudi po Vidalovi zaslugi (dvakrat se je vpisal med strelce) uvrstil na kon\xc4\x8dno tretje mesto. Levji dele\xc5\xbe k uspehu ekipe je prispeval predvsem v osmini finala, ko je dosegel zmagoviti zadetek proti izbrani vrsti Portugalske. V \xc4\x8dlanski reprezentanci je Vidal debitiral na prijateljski tekmi proti Venezueli, ki jo je \xc4\x8cile dobil z izidom 1-0. Odtlej je pod selektorjem Marcelom Bielso postal redni \xc4\x8dlan \xc4\x8dilenskega mo\xc5\xa1tva, v ju\xc5\xbenoameri\xc5\xa1kih kvalifikacijah za Svetovno prvenstvo 2010 je odigral 11 tekem in dosegel 1 zadetek. Bielsa ga je maja 2010 tudi uvrstil med potnike na Svetovno prvenstvo v JAR.'